ຣັດ​ເຊຍແລະຈີ​ນລົງ​ນາມ ​ໃນ​ສັນຍາຮ່ວມ​ມື​ຫຼາຍດ້ານ
ຜູ້ນຳຂອງຈີນແລະຣັດເຊຍໄດ້​ລົງ​ນາມ ​ໃນ​ສັນຍາຮ່ວມ​ມື​ກັນ ໃນ​ດ້ານ​ພະ​ລັງ​ງານ, ການ​​ຄ້າສອງ​ຝ່າຍແລະ​ການ​ລົງທຶນ​ນຳ​ອີກ.
ຜູ້ນໍາຂອງຣັດເຊຍແລະຈີນໄດ້ປະກອບສ່ວນ ໃນພິທີຂີດ ໝາຍການໄຂພາກສ່ວນຂອງຈີນ ຂອງທໍ່ລໍາລຽງນໍ້າມັນອັນ ທໍາອິດລະຫວ່າງປະເທດທັງສອງ ໃນວັນຈັນມື້ນີ້ ປະທານາທິບໍດີຣັດເຊຍ ທ່ານ Dmitry Medvedev ແລະປະທານປະເທດຈີນ ທ່ານ Hu Jintao ໄດ້ເຂົ້າຮ່ວມໃນພິທີທີ່ນະຄອນຫລວງປັກກິ່ງ ເປີດພາກສ່ວນ ຢູ່ໃນຈີນຂອງທໍ່ນ້ຳມັນ Siberia ຕາເວັນອອກ-Pacific ຂອງຣັດເຊຍ ຊຶ່ງມີກໍານົດຈະເປີດໃຊ້ໂດຍເຕັມ ໃນເດືອນ ພະຈິກຈະມາເຖິງນີ້ ນອກນີ້ ຜູ້ນຳທັງສອງຍັງໄດ້ລົງນາມໃນຂໍ້ຕົກລົງທີ່ຈະຮ່ວມກັນຕໍ່ສູ້ກັບລັດທິແບ່ງແຍກດິນແດນ ແລະລັດທິໃຊ້ຄວາມຮຸນແຮງ ແລະລົງນາມໃນສັນຍາຮ່ວມມືກັນໃນດ້ານພະລັງງານ, ການຄ້າສອງຝ່າຍ ແລະການລົງທຶນນຳອີກ ຮອງນາຍົກລັດຖະມົນຕີຣັດເຊຍ ທ່ານ Igor Sechin ກ່າວໃນວັນຈັນມື້ນີ້ວ່າ ທ່ານຄາດ ໝາຍວ່າ ປະເທດທັງສອງຈະໄດ້ຕົກລົງກັນໄດ້ ພາຍໃນປີໜ້າກ່ຽວກັບເງື່ອນໄຂໃນຂໍ້ຕົກລົງ ສົ່ງແກ໊ສທໍາມະຊາດຈາກຣັດເຊຍສູ່ຈີນ ຊຶ່ງທ່ານ Sechin ເວົ້າວ່າແຜນການສົ່ງອອກນັ້ນ ຄາດວ່າຈະເລີ່ມໃນປີ 2015 ທ່ານ Medvedev ກໍາລັງຢູ່ໃນລະຫວ່າງການເຄື່ອນໄຫວຢ້ຽມຢາມຈີນເປັນເວລາ 3 ມື້ ຊຶ່ງໄດ້ເລີ່ມຂື້ນໃນວັນອາທິດວານນີ້